На основу члана 57. Закона о превозу путника у друмском саобраћају („Службени гласник РС“, број 68/2015 ) члана 20.став 1. тачка 5. Закона о лoкалној самоуправи ("Службени гласник РС", бр. 129/2007 и 83/2014 – др закони) члана 4. став 3. Закона о комуналним делатностима („Службени гласник РС“, број 88/2011 и 104/2016) и члана 39. Статута опшине Ариље („Службени глансик општине Ариље“ број 6/08, 6/10 и 5/14),

 Скупштина општине Ариље на 18.седници одржаној 11. 06. 2018. године, донела је

**ОДЛУКА О ЈАВНОМ ПРЕВОЗУ ПУТНИКА НА ТЕРИТОРИЈИ ОПШТИНЕ АРИЉЕ**

**ЗАЈЕДНИЧКЕ ОДРЕДБЕ**

**Члан 1.**

Овом одлуком уређује се организација, начин и ближи услови за обављање јавног линијског и ванлинијског превоза путника који се одвија на територији општине Ариље, као и начин регистровања и овере реда вожње за приградски превоз.

**Члан 2.**

Поједини изрази употребљени у овој одлуци имају следећа значења:

**„јавни превоз“** је превоз који је под једнаким условима доступан свим корисницима превозних услуга и обавља се на основу уговора о превозу и за који се наплаћује услуга превоза,

**„линијски превоз“** је јавни превоз који се обавља на одређеној линији по реду вожње,

**„локални превоз“** је превоз који се обавља на територији јединице локалне самоуправе, осим градског и приградског линијског превоза путника,

**„линија“** је релација или скуп резлалција, односно одређени превозни пут од почетне до крајње станице, односно стајалишта, са једним или више полазака, односно повратака,

**„ванлинијски превоз“** је јавни превоз за који се услови превоза утврђују посебно за сваки превоз,

**„такси превоз“** је ванлинијски превоз путника који се обавља путничким аутомобилом који испуњава услове прописане законом,

**„аутобуска станица“** је објекат у коме се врши прихват и отпремање аутобуса, пртљага и ствари, укрцавање и искрцавање путника, издавање возних карата и других превозних исправа, давање обавештења о превозу и пружање других услуга у вези са превозом,

**„аутобуско стајалиште“** је уређен простор поред коловоза, односно означени простор на коловозу на коме се заустављају аутобуси ради укрцавања и искрцавања путника и пртљага,

**„путни налог“** је акт на основу којег возило може да обавља превоз у друмском саобраћају,

**„превозник“** је привредно друштво, друго правно лице и предузетник које обавља делатност јавног превоза,

**„ред вожње“** је акт којим се утврђује план обављања превоза на линији,

**„путник“** је лице које на основу уговора или друге одговарајуће исправе, има право на превоз.

**Члан 3.**

Превоз у друмском саобраћају обавља се возилима која испуњавају услове утврђене прописима о безбедности саобраћаја на путевима и прописима о стандардима за поједине врсте возила.

Возила којима се обавља јавни превоз и превоз за сопствене потребе морају се редовно одржавати и контролисати ради обезбеђивања њихове сталне техничке исправности и безбедног коришћења у саобраћају.

Забрањено је за време трајања искључења, користити возило које је у вршењу инспекцијског надзора искључено из саобраћаја.

**Члан 4.**

У возилу којим се обавља превоз у друмском саобраћају, осим путничког аутомобила у својини грађанина којим грађанин врши превоз за личне потребе, мора се налазити путни налог попуњен на прописан начин, оверен и потписан од стране овлашћеног лица и лица одговорног за контролу техничке исправности возила.

Путни налог се издаје по правилу дневно, односно за сваки превоз. Изузетно, путни налог може се користити и за више превоза, а најдуже 7 дана од дана издавања или до повратка возила у седиште власника возила.

**Члан 5.**

Возило којим се обавља превоз у друмском саобраћају и возила којим се обавља градски превоз путника, осим путничких аутомобила, морају имати на бочним странама исписану фирму, односно назив власника возила.

На бочним странама возила из става 1 овог члана, осим фирме, односно назива власника возила, не могу се стављати други натписи.

Фирма, односно назив власника возила морају бити исписани словима висине најмање 10 цм и бојом која се битно разликује од основне боје возила.

**Члан 6.**

Јавни превоз путника може обављати привредно друштво, друго правно лице и предузетник, регистровано за обављање те врсте превоза, а линијски превоз путника привредно друштво или друго правно лице регистровано за обављање те врсте превоза.

Јавни превоз путника и ствари може се обављати као линијски, ванлинијски и такси превоз.

**ЛОКАЛНИ ПРЕВОЗ**

**Члан 7.**

Локални линијски превоз путника вршиће се као приградски превоз, на линијама на територији општине Ариље.

Локални линијски превоз путника може обављати привредно друштво или друго правно лице (у даљем тексту: превозник) које је власник најмање три регистрована аутобуса.

Ванлинијски превоз путника може обављати превозник који има најмање једно регистровано возило за превоз путника.

Јавни превоз путника може обављати превозник који има обезбеђен паркинг простор за сва возила којима обавља превоз.

**Члан 8.**

Превозник може отпочети и обављати локални и линијски превоз ако има регистрован и оверен ред вожње и доказ о исправности возила.

Регистрацију и оверу реда вожње за локални линијски превоз (градски и приградски) врши Општинско веће општине Ариље или орган који одреди Општинско веће.

Захтев за регистрацију и оверу реда вожње у локалном линијском превозу подноси се најкасније до 30.априла текуће године.

Уз захтев за регистрацију реда вожње у локалном саобраћају подноси се: извод из регистра о вршењу делатности јавног линијског превоза путника, доказ о испуњености законом утврђених услова, подаци о могућности коришћења аутобуских стајалишта за одређену врсту превоза.

Ред вожње у линијском превозу који се обавља на територији општине оверава се са роком важења од годину дана и почетком важења од 1.јуна текуће године.

Надлежни општински орган, региструје и оверава ред вожње у року од 15 дана од дана достављања. Регистрацију и оверу реда вожње за локални линијски превоз ствари врши Општинско веће општинеАриље или орган који одреди Општинско веће, са роком важења од најмање 6 месеци.

Захтев за регистрацију и оверу реда вожње из става 7.овог члана подноси се 30 дана пре почетка обављања превоза.

Превозник који није у могућности да обави превоз према регистрованом реду вожње, дужан је да најкасније 30 минута пре отпочињања превоза, о томе обавести почетну аутобуску станицу.

**Члан 9.**

Превозник се мора придржавати регистрованог и овереног реда вожње.

У току важења реда вожње локални линијски превоз може се привремено обуставити или изменити у случајевима:

1.Прекида саобраћаја због више силе или извођења радова на реконструкцији пута.

2.Због мера надлежног републичког органа за послове сабраћаја или Скупштине општине, које непосредно утичу на ограничење саобраћаја, док те мере трају.

Превозник је дужан пре почетка обуставе превоза из става 2.овог члана да о томе обавести орган надлежан за регистрацију и оверу реда вожње.

**Члан 10.**

Ред вожње, односно полазак из реда вожње, брисаће се из регистра ако превозник:

1.Не отпочне обављати превоз по регистрованом реду вожње у року од 3 дана од дана почетка важења реда вожње,

2.Престане обављати превоз по регистрованом реду вожње дуже од 5 дана узастопно,

3.Повремено обуставља превоз по регистрованом реду вожње у укупном трајању дужем од 10 дана у току важења реда вожње.

**Брисање реда вожње, односно поласка из регистра у случајевима из става1. овог члана врши орган надлежан за регистрацију и оверу реда вожње.**

Превозник коме је брисан ред вожње, односно полазак из регистрованог реда вожње у случајевима из става 1.овог члана, не може на тој релацији у следећа два регистрациона рока регистровати редове вожње са већим бројем полазака од броја полазака које има по извршеном брисању.

**Члан 11.**

Превозник је дужан у линијском превозу примити сваког путника у границама расположивих места за путнике.

Превозник је дужан обезбедити превоз пртљага истовремено с превозом путника коме пртљаг припада.

Ствари које се не сматрају ручним пртљагом не могу се смештати у делу возила у коме се налазе места за превоз путника.

**Члан 12.**

Линијски превоз путника обавља се у складу са овом одлуком и општим условима превоза.

Општи услови превоза садрже нарочито начин и услове пријема путника у аутобус на аутобуским станицама и аутобуским стајалиштима, повластице за превоз одређених путника, услове за пријем и чување пртљага, правила коришћења возила и услове ускраћивања превоза (забрана пушења, узнемиравање путника и возача и сл.), врсте накнада и доплата за посебне услуге, начин упознавања корисника превоза са условима превоза и сл.

Превозник и посада возила дужни су да на захтев корисника превоза дају на увид опште услове превоза.

**Члан 13.**

У возилу којим се обавља линијски превоз мора се налазити:

1.Важећи ред вожње, односно фотокопија важећег реда вожње оверена печатом и потписом овлашћеног лица превозника,

2.Важећи оверен ценовник,

3.Општи услови превоза

4.Назив линије, истакнут, у доњем десном углу ветробранског стакла.

**Члан 14.**

Пријем путника у возило и искрцавање путника у линијском превозу, врши се на аутобуској станици и аутобуским стајалиштима која су унета у ред вожње.

**Члан 15.**

Предузеће које управља аутобуском станицом мора вршити услуге превозницима и путницима под једнаким условима и у складу са општим условима пословања аутобуских станица.

Аутобуска станица мора имати: пословну зграду са простором за продају возних карата и других превозних исправа и давање обавештења о превозу, чекаоницу,

 гардеробу и јавни санитарни чвор са текућом водом, као и простор за аутобусе, и испуњавати друге законом прописане услове.

**Члан 16.**

Аутобуско стајалиште мора имати прописане ознаке, изграђену, односно означену саобраћајну површину за заустављање аутобуса и испуњавати друге законом прописане услове.

На јавном путу изван насељеног места, као и у насељеном месту, стајалишта морају бити изграђена ван коловоза, обележена жутом бојом и ознаком „БУС“.

Површина која се користи за улазак и излазак путника из возила, мора бити изграђена ван коловоза.

**Члан 17.**

Носилац послова на изградњи и уређењу стајалишта је општина Ариље, у складу са динамиком утврђеном планом развоја општинског линијског саобраћаја поверавањем послова најповољнијем понуђачу а по спорведеном поступку јавне набавке.

**Члан 18.**

Редовно одржавање стајалишта на територији општине Ариље вршиће општина Ариље поверавањем послова најповољнијем понуђачу а по спроведеном поступку јавне набавке.

**Члан 19.**

Аутобуска станица мора сачинити извод из реда вожње и истаћи га на видном месту у аутобуској станици, најкасније дан пре ступања на снагу реда вожње.

Предузеће које управља аутобуском станицом води тачну евиденцију полазака и долазака аутобуса, на прописаном обрасцу.

Превозник који користи аутобуску станицу доставља аутобуској станици регистровани ред вожње, за сваку линију, 10 дана пре почетка обављања превоза на тој линији.

Предузеће које управља аутобуском станицом води тачну евиденцију полазака и долазака аутобуса, на прописаном обрасцу.

Превозник који користи аутобуску станицу доставља аутобуској станици регистровани ред вожње, за сваку лијину 10 дана пре почетка обављања превоза на тој линији.

Предузеће које управља аутобуском станицом мора на видном месту истаћи опште услове превоза и опште услове пословања аутобуске станице.

Предузеће које управља аутобуском станицом дужно је да најкасније до десетог у месецу, достави извештај о необављању линијског превоза са овереним редовима вожње, за претходни месец, републичкој инспекцији за друмски саобраћај.

За коришћење аутобуског стајалишта, не може се путницима и превозницима наплаћивати накнада.

**Члан 20.**

Превозник у линијском превозу путника дужан је издавати возну карту и потврду за превоз путничког пртљага.

**Члан 21.**

У возилу којим се обавља линијски превоз забрањено је:

-ометати посаду возила у вршењу службе,

-пушити у возилу,

-уводити у возило животиње,

-уносити у возило ствари које могу повредити, оштетити, упрљати и узнемиравати путнике или оштетити возило,уносити у возило оружје осим службених лица која су посебним прописима овлашћена за ношење оружја,

-уносити у возило запаљиви експлозивни материјал,

-улазити у возило у оделу које може да упрља, повреди или оштети путнике или возило,

-бацати отпатке и пљувати у возилу.

Изузетно, у возило се могу уводити на кратком поводнику и са корпицом на њушци, пси водичи слепих лица и службени пси уз потврду о вакцинацији.

**ВАНЛИНИЈСКИ ПРЕВОЗ**

**Члан 22.**

Ванлинијски превоз путника обавља се на основу писменог уговора закљученог између превозника и корисника превоза, којим се утврђује нарочито: релација са утврђеним полазиштем и одредиштем, време обављања превоза, цена превоза и места укрцавања и искрцавања путника.

У ванлинијском превозу путника, превозник за једну вожњу може закључити само један уговор.

Укрцавање и искрцавање путника у ванлинијском превозу, врши се само у местима која су утврђена уговором из става 1. овог члана.

Уговор на основу кога се обавља ванлинијски превоз путника мора бити закључен пре постављања возила за укрцавање путника у полазишту.

**Члан 23.**

Као ванлинијски превоз путника аутобусима сматра се и превоз радника на посао и са посла, ђака и студената до школе и места становања, на основу писменог уговора и са посебним возним исправама (недељна, месечна, годишња исправа), без примања других путника.

Превозници који обављају ванлинијски превоз путника, не могу укрцавати и искрцавати путнике на аутобуским стајалиштима.

Ч**лан 24.**

У аутобусу или у другом возилу којим се обавља ванлинијски превоз путника мора се налазити примерак уговора на основу кога се обавља превоз, општи услови превоза, списак путника за које је уговорен превоз и у доњем десном углу ветробранског стакла истакнут натпис „СЛОБОДНА ВОЖЊА“.

Списак путника из става 1. овог члана, мора бити закључен и оверен печатом превозника, пре постављања возила за укрцавање путника у полазишту.

Списак путника из става 1.овог члана, мора бити сачињен посебно за сваку вожњу садржану у уговору о превозу и у њему се не може налазити већи број

 имена путника од броја расположивих места уписаних у саобраћајној дозволи возила.

**Члан 25.**

Ванлинијски превоз путника може се обављати као ванлинијски превоз аутобусима и ванлинијски комби превоз, организован сагласно законским прописима.

**Члан 26.**

Ванлинијски комби превоз обавља се фабрички производеним **аутомобилом** који

има више од 5 а не више од 9 седишта, укључујући и седиште возача, које је власништво превозника.

На бочним странама комби превоза, мора бити истакнут натпис „ВАНЛИНИЈСКИ ПРЕВОЗ ПУТНИКА“, са именом, презименом и адресом превозника.

**Члан 27.**

За вршење ванлинијског превоза путника, превозник је дужан да од надлежног органа управе прибави одобрење за коришћење полазног места.

Стајалиште за ванлинијски превоз путника одредиће се актом Општинског већа.

**ТАКСИ ПРЕВОЗ**

**Члан 28.**

Такси превоз путника на територији општине Ариље регулисаће се посебном одлуком.

**ПРЕВОЗ ЗА СОПСТВЕНЕ ПОТРЕБЕ**

**Члан 29.**

Привредно друштво, друго правно лице, предузетник и грађанин, ималац возила, може вршити превоз за сопствене потребе и то:

1.превоз ствари за задовољавање потреба у обављању своје делатности,

2. превоз својих радника или других лица у вези са вршењем послова из своје делатности, као и превоз чланова породице радника за одлазак на одмор или рекреацију.

**Члан 30.**

Превозом за сопствене потребе сматра се и превоз лица који врше:

1.угоститељска привредна друштва, друга правна лица и предузетници који обављају угоститељску делатност, као и одмаралишта кад превозе своје госте,

2.установе у области здравствене и социјалне заштите када превозе болеснике.

3.туристичка привредна друштва, друга правна лица и предузетници који обављају туристичку делатност кад на основу посебног уговора превозе групе туриста без успутног примања путника,

4.културне, просветне и спортске организаије, удружења, заједнице и друге оргнизације у тим областима кад првозе своје ученике, студенте, наставно особље, односно своје чланове,

5.организације које врше оспособљавање кандидата за возаче,

6.привредна друштва, друга правна лица и предузетници који врше погребне услуге.

**Члан 31.**

У аутобусу којим се обавља превоз за сопствене потребе мора се налазити списак радника и других лица, оверен од стране имаоца возила или други доказ о праву тих радника и лица на превоз.

На бочним странама или у доњем десном углу ветробранског стакла аутобуса којим се обавља превоз за сопствене потребе, мора се налазити натпис „Превоз за сопствене потребе“.

**НАДЗОР**

**Члан 32.**

Надзор над спровођењем ове Одлуке, врши надлежни општински орган управе преко саобраћајно- комуналних инспектора и Министарство за саобраћај и везе преко републичког инспектора за друмски саобраћај.

**КАЗНЕНЕ ОДРЕДБЕ**

**Члан 33.**

Новчаном казном од 75.000,00 динара казниће се за прекршај привредно друштво и друго правно лице, ако:

1.обавља превоз возилима која не испуњавају прописане услове и која нису редовно одржавана и контролисана (члан 3.),

2.користи возило које је у вршењу инспекцијског надзора искључено из саобраћаја, за време трајања искључења (члан 3.),

3.у возилу нема путни налог попуњен, оверен и потписан на прописан начин (члан 4.),

4.отпочиње и обавља линијски превоз без доказа о исправности возила (члан 8. став 1),

5.не придржава се регистрованог и овереног реда вожње (члан 9.),

6.врши пријем путника у возило и искрцавање путника ван аутобуских станица и аутобуских стајалишта који су унети у ред вожње (члан 14.),

7.аутобуска станица не испуњава происане услове (члан 15) ,

8.ванлинијски превоз путника обавља противно одредбама чл.22.и 23.ове Одлуке,

За прекршај из става 1.овог члана казниће се новчаном казном од 15.000,00 динара и одговорно лице у привредном друштву, односно у другом правном лицу.

**Члан 34.**

Новчаном казном од 50.000,00 динара казниће се за прекршај привредно друштво и друго правно лице ако:

1.јавни линијски превоз обавља противно општим условима превоза (члан 12.),

2.пре обуставе линијског превоза, о томе не обавести надлежни орган (члан 9.),

3.превоз пртљага не обезбеди истовремено са превозом путника (члан 11.),

4.аутобуска станица не врши услуге у складу са општим условима пословања (члан 15.став 1),

5.најкасније до десетог у месецу републичкој инспекцији за друмски саобраћај не достави извештај о необављању линијског превоза по овереним редовима вожње за претходни месец, (члан 19.став 7),

6.аутобуско стајалиште не испуњава прописане услове (члан 16.),

7.обавља превоз супротно одредбама члана 24.ове Одлуке,

8.превоз за сопствене потребе, обавља противно одредбама члана 29, 30 и 31.ове Одлуке.

За прекршај из става 1.овог члана казниће се новчаном казном од 15.000,00 динара и одговорно лице у привредном друштву, односно у другом правном лицу.

**Члан 35.**

Новчаном казном од 40.000,00 динара казниће се за прекршај привредно друштво и друго правно лице ако:

1.возило којим се обавља превоз, нема на прописан начин на бочним странама исписану фирму, односно назив власника возила или ако је стављен други натпис (члан 5.),

2.почетну аутобуску станицу не обавести о немогућности обављања превоза по регистрованом реду вожње (члан 8.став 8.),

3. опште услове превоза, не да на увид кориснику превоза (члан 12.став 3.),

4.у део возила за смештај путника смешта ствари које се не сматрају ручним пртљагом (члан 11.став 3.),превоз обавља возилом које не испуњава услове прописане чланом 13.,

5.понаша се супротно одредбама члана 17 и 18,

6.аутобуској станици не достави регистровани ред вожње у прописаном року (члан 19.став 3.),

7.не сачини извод из редова вожње и не истакне га на видном месту у аутобуској станици у прописаном року (члан 19.став 1.),

8.не изда возну карту, односно потврду за првоз путничког пртљага (члан 20.)

За прекршај из става 1.овог члана казниће се новчаном казном од 10.000,00 динара и одговорно лице у привредном друштву, односно у другом правном лицу.

**Члан 36.**

Новчаном казном од 30.000,00 динара казиће се за прекршај предузетник ако :

1.превоз обавља возилима која не испуњавају прописане услове и која нису редовно одржавана и контролисана (члан 3.),

2.користи возило за време трајања искључења које је у вршењу инспекцијског надзора искључено из саобраћаја (члан 3.став 3),

3.у возилу нема путни налог попуњен, оверен и потписан на прописан начин (члан 4.),

4.возило којим се обавља превоз нема на прописан начин на бочним странама исписану фирму, односно назив власника возила или ако је стављен други натпис (члан 5.),

5.обавља превоз, а не испуњава услове из члана 6.ове Одлуке

6. јавни ванлинијски превоз путника обавља супротно одредбама члана 7. став 3.и 4.,

7.јавни превоз обавља противно општим условима превоза и ако не да на увид кориснику превоза опште услове превоза (члан 12.),

8.обавља превоз супротно одредбама члана 24.ове Одлуке,

9.ванлинијски превоз путника обавља противно одредбама члана 22.ове Одлуке,

10.ванлинијски превоз путника обавља супротно одредбама члана 27.став 1.,

11.превоз за сопствене потребе обавља противно одредбама чл.29, 30 и 31ове Одлуке.

**Члан 37.**

Новчаном казном од 10.000,00 динара казниће се за прекршај грађанин ако:

1.превоз обавља возилима која не испуњавају прописане услове и која нису редовно одржавана и контролисана (члан 3.),

2.користи возило које је у вршењу инспекцијског надзора искључено из саобраћаја, за време трајања искључња, (члан 3.став 3),

3.у возилу нема путни налог попуњен, оверен и потписан на прописан начин (члан 4.),

4.возило којим се обавља превоз нема на прописан начин на бочним странама исписану фирму, односно назив власника возила или ако је на возилу стављен други натпис (члан 5.),

5.превоз за сопствене потребе обавља противно одредбама чл.29, 30 и 31ове Одлуке.

**Члан 38.**

Ова Одлука ступа на снагу осмог дана од дана објављивања у „Службеном гласнику општине Ариље“

Општина Ариље

Скупштина општине

III Број \_\_\_\_\_/2018, 11.06.2018. године

АРИЉЕ

Председник Скупштине општине

Драгиша Терзић